b'\n_START_ARTICLE_\nManuel Fernandes\n_START_PARAGRAPH_\nManuel Henrique Tavares Fernandes (s\xc3\xbcndinud 5. veebruaril 1986 Lissabonis) on Portugali jalgpallur. Ta m\xc3\xa4ngib poolkaitsjana Venemaa k\xc3\xb5rgliiga klubis Moskva Lokomotiv._NEWLINE_Ta alustas klubikarj\xc3\xa4\xc3\xa4ri kodumaal Lissaboni Benficas, mille esindusmeeskonnas tegi ta deb\xc3\xbc\xc3\xbcdi 2004. aastal. Esimesel hooajal sai ta Benfica teiseks noorimaks v\xc3\xa4raval\xc3\xb6\xc3\xb6jaks. J\xc3\xa4rgmisel hooajal murdis ta ennast juba klubi p\xc3\xb5himeeskonda. Hooajal 2004\xe2\x80\x9305 tuli klubiga Portugali meistriks._NEWLINE_Hooaja 2006\xe2\x80\x9307 m\xc3\xa4ngis ta laenum\xc3\xa4ngijana Inglismaa k\xc3\xb5rgliigas, esmalt Portsmouthis ja seej\xc3\xa4rel Evertonis._NEWLINE_2007. aasta augustis s\xc3\xb5lmis ta kuueaastase lepingu Hispaania k\xc3\xb5rgliiga klubiga Valencia. \xc3\x9cleminekusumma oli 12 miljonit naelsterlingit. Deb\xc3\xbc\xc3\xbcdi Hispaania k\xc3\xb5rgliigas tegi ta 2. septembril m\xc3\xa4ngus UD Almer\xc3\xada vastu. Hooaja 2007\xe2\x80\x9308 teise poole m\xc3\xa4ngis ta laenum\xc3\xa4ngijana taas Evertonis. Hooajal 2008\xe2\x80\x9309 sai ta Valencia p\xc3\xb5himeeskonna liikmeks. Esimese v\xc3\xa4rava l\xc3\xb5i ta Hispaania k\xc3\xb5rgliigas 5. oktoobril 2008 m\xc3\xa4ngus Real Valladolidi vastu._NEWLINE_2010. aasta detsembris suundus ta laenule T\xc3\xbcrgi k\xc3\xb5rgliiga klubisse Be\xc5\x9fikta\xc5\x9f. J\xc3\xa4rgmise aasta juulis s\xc3\xb5lmis ta klubiga p\xc3\xbcsiva lepingu. 2011. aastal v\xc3\xb5itis ta klubiga T\xc3\xbcrgi karika._NEWLINE_Moskva Lokomotivis m\xc3\xa4ngib Fernandes alates 2014. aastast. Ta on klubiga tulnud korra Venemaa meistriks ja kaks korda Venemaa karikav\xc3\xb5itjaks. UEFA Euroopa Liiga hooaja 2017\xe2\x80\x9318 alagrupim\xc3\xa4ngus 28. septembril l\xc3\xb5i ta T\xc5\xa1ehhi klubi Fastav Zl\xc3\xadni vastu 17 minutiga Euroopa Liiga ajaloo kiirema k\xc3\xbcbaratriki._NEWLINE_Deb\xc3\xbc\xc3\xbcdi Portugali jalgpallikoondises tegi Fernandes 2015. aastal. Sama aasta m\xc3\xa4rtsis l\xc3\xb5i ta s\xc3\xb5prusm\xc3\xa4ngus Kanada vastu oma koondisekarj\xc3\xa4\xc3\xa4ri esimese v\xc3\xa4rava. Ta kuulus Portugali koondisse 2018. aasta maailmameistriv\xc3\xb5istlustel, kus ta p\xc3\xa4\xc3\xa4ses v\xc3\xa4ljakule vaid kaheksandikfinaalis Uruguay vastu._NEWLINE_Ka tema n\xc3\xb5od Gelson Fernandes, Cabral ja Edimilson Fernandes m\xc3\xa4ngivad jalgpalli v\xc3\xb5i on kutselised jalgpallurid.'